Yhteinen ehdotus NEUVOSTON ASETUS Norsunluurannikolle annettavan sotilaalliseen toimintaan liittyvän avun rajoittamisesta annetun neuvoston asetuksen (EY) N:o 174/2005 muuttamisesta /* JOIN/2012/015 final - 2012/0128 (NLE) */





PERUSTELUT (1) Neuvoston asetuksessa (EY) N:o 174/2005, sellaisena kuin se on muutettuna, kiellettiin yhteisen kannan 2004/852/YUTP perusteella sotilaalliseen toimintaan liittyvän teknisen avun ja rahoitustuen antaminen Norsunluurannikolle Yhdistyneiden Kansakuntien turvallisuusneuvoston päätöslauselman 1572 (2004) täytäntöönpanemiseksi. Lisäksi siinä kiellettiin sisäisiin tukahduttamistoimiin käytettävissä olevien tarvikkeiden vienti Norsunluurannikolle sekä niihin liittyvän teknisen avun ja rahoitustuen antaminen. Yhteinen kanta 2004/852/YUTP on sittemmin korvattu neuvoston päätöksellä 2010/656/YUTP. (2) Neuvoston päätöksellä 2012/[…]/YUTP, joka on annettu […], muutetaan neuvoston päätöstä 2010/656/YUTP aseiden vientikiellon soveltamisalan osalta YK:n turvallisuusneuvoston päätöslauselman 2045 (2012) perusteella. (3) EU:n ulkoasioiden ja turvallisuuspolitiikan korkea edustaja ja komissio ehdottavat näiden toimenpiteiden toteuttamista Euroopan unionin toiminnasta tehdyn sopimuksen 215 artiklaan perustuvalla asetuksella. 2012/0128 (NLE) Yhteinen ehdotus NEUVOSTON ASETUS Norsunluurannikolle annettavan sotilaalliseen toimintaan liittyvän avun rajoittamisesta annetun neuvoston asetuksen (EY) N:o 174/2005 muuttamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 215 artiklan, ottaa huomioon Norsunluurannikkoon kohdistuvien rajoittavien toimenpiteiden jatkamisesta annetun neuvoston päätöksen 2010/656/YUTP muuttamisesta [...] annetun neuvoston päätöksen 2012/[…]/YUTP[1], ottaa huomioon unionin ulkoasioiden ja turvallisuuspolitiikan korkean edustajan ja komission yhteisen ehdotuksen, sekä katsoo seuraavaa: (1) Neuvosto antoi 29 päivänä lokakuuta 2010 päätöksen 2010/656/YUTP[2] Norsunluurannikkoon kohdistettavien rajoittavien toimenpiteiden uudistamisesta sekä yhteisen kannan 2004/852/YUTP[3] kumoamisesta. Päätös 2010/656/YUTP saatettiin voimaan unionin tasolla asetuksella (EY) N:o 174/2005[4], joka annettiin yhteisen kannan 2004/852/YUTP voimaansaattamiseksi, rajoittamalla Norsunluurannikolle annettavaa sotilaalliseen toimintaan liittyvää apua. (2) Päätöksellä 2012/[…]/YUTP, joka on annettu […], muutetaan päätöksen 2010/656/YUTP soveltamisalaa Yhdistyneiden Kansakuntien turvallisuusneuvoston päätöslauselman 2045 (2012) perusteella siten, että sotilaalliseen toimintaan liittyvän teknisen avun ja rahoitustuen antamista koskevat rajoitukset poistetaan. Sillä poistetaan myös rajoitukset, jotka koskevat sisäisiin tukahduttamistoimiin käytettävissä oleviin tarvikkeisiin liittyvän teknisen avun ja rahoitustuen antamista. (3) Kyseiset toimenpiteet kuuluvat Euroopan unionin toiminnasta tehdyn sopimuksen soveltamisalaan, ja niiden täytäntöönpanemiseksi tarvitaan sen vuoksi unionin lainsäädäntöä erityisesti sen varmistamiseksi, että talouden toimijat soveltavat niitä yhtenäisesti kaikissa jäsenvaltioissa. (4) Sen vuoksi asetusta (EY) N:o 174/2005 olisi muutettava, ON HYVÄKSYNYT TÄMÄN ASETUKSEN: 1 artikla Muutetaan asetus (EY) N:o 174/2005 seuraavasti: (1) Korvataan 1 artikla seuraavasti: ”Tässä asetuksessa ’pakotekomitealla’ tarkoitetaan YK:n turvallisuusneuvoston päätöslauselman 1572 (2004) 14 kohdan nojalla perustettua Yhdistyneiden Kansakuntien turvallisuusneuvoston komiteaa.” (2) Kumotaan 2 artikla. (3) Korvataan 3 artikla seuraavasti: ”Kielletään a) liitteessä I lueteltujen, yhteisöstä tai mistä tahansa muualta peräisin olevien tarvikkeiden, joita voidaan käyttää kansallisissa tukahduttamistoimissa, myynti, toimitus, siirto tai vienti suoraan tai epäsuorasti Norsunluurannikolla oleville henkilöille, yhteisöille tai elimille tai käytettäväksi Norsunluurannikolla; b) tietoinen ja tarkoituksellinen osallistuminen sellaiseen toimintaan, jonka suorana tai epäsuorana tavoitteena tai seurauksena on tämän artiklan a alakohdassa tarkoitettujen toimien edistäminen.” (4) Kumotaan 4 artikla. (5) Korvataan 4 a artiklan 1 ja 2 kohta seuraavasti: ”1. Poiketen siitä, mitä 3 artiklassa säädetään, viejän tai palvelujen tarjoajan sijoittautumisjäsenvaltion liitteessä II mainittu toimivaltainen viranomainen voi antaa asianmukaisiksi katsomiensa ehdoin luvan liitteessä I lueteltujen ei-tappavien tarvikkeiden myyntiin, toimitukseen, siirtoon tai vientiin todettuaan, että kyseisten ei-tappavien tarvikkeiden tarkoituksena on pelkästään auttaa Norsunluurannikon turvallisuusjoukkoja käyttämään vain asianmukaista ja oikeasuhteista voimaa yleisen järjestyksen ylläpidossa. 2. Poiketen siitä, mitä 3 artiklassa säädetään, viejän tai palvelujen tarjoajan sijoittautumisjäsenvaltion liitteessä II mainittu toimivaltainen viranomainen voi antaa asianmukaisiksi katsomiensa ehdoin luvan sellaisten liitteessä I lueteltujen sisäisiin tukahduttamistoimiin käytettävissä olevien tarvikkeiden myyntiin, toimitukseen, siirtoon tai vientiin, joiden tarkoituksena on pelkästään tukea Norsunluurannikon turvallisuusalan uudistusprosessia.” 2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja [1] EUVL L . [2] EUVL L 285, 30.10.2010, s. 28. [3] EUVL L 368, 15.12.2004, s. 50. [4] EUVL L 29, 2.2.2005, s. 5.